钦定古今图书集成/明伦汇编/氏族典/第058卷 > 徐元杰
## 钦定古今图书集成/明伦汇编/氏族典/第058卷 > 徐元杰

按《宋史徐元杰传》：“元杰字伯仁，信州上饶人。幼颖悟，
诵书日数千言。闻陈文蔚讲书铅山，往师之。后师事
真德秀。绍定五年，进士及第，签书镇东军节度判官
厅公事。嘉熙二年，召为秘书省正字，迁校书郎。时谏
官蒋岘方力排之，遂力请外，不许。三年，迁著作佐郎
兼兵部郎官，以疾辞。差知吉安州，辞。召赴行在奏事”，
辞益坚。淳祐元年，差知南剑州，母忧去官，众遮道跪
留。既免丧，授侍左郎官兼崇政殿说书。每入讲，必先
期斋戒，拜将作监。进扬雄《大匠箴》，陈古节俭。未几，兼
右司郎官，拜太常少卿兼给事中、国子祭酒，权中书
舍人。杜范入相，延议军国事，为书无虑数十，所言皆
朝廷大政。六月朔，轮当侍立，以暴疾谒告，特拜工部
侍郎。随乞纳禄，诏转一官致仕，夜四鼓，遂卒。已而太
学诸生伏阙愬其为中毒。台谏交疏论奏，二子直谅、
直方，乞以恤典充赏格。有旨付临安府逮医者鞫治，
狱迄无成。帝悼念不已，赐谥“忠愍。”